Fost partener politic în Alianţa DA şi, apoi, consilier prezidenţial al lui Traian Băsescu, Theodor Stolojan spune că o eventuală candidatură a acestuia la Primăria Capitalei ar fi inoportună, scrie Agerpres.

"Dânsul, atunci cand era preşedinte făcea următoarele declaraţii publice: Când ai fost preşedintele României nu mai poţi să te bagi în fel de fel de alte funcţii”, îi reaminteşte europarlamentarul PNL actualului preşedinte al PMP.

„După legislaţia românească, cel care a fost preşedintele României are asigurat, până la sfârşitul vieţii, un salariu foarte bun, o casă, o gardă de corp. Deci ţara a avut grija de foştii preşedinţi. Eu cred că aşa ar fi bine, dar dânsul va decide singur ce are de făcut", a răspuns Theodor Stolojan atunci când a fost întrebat ce părere are despre o eventuală candidatură a lui Traian Băsescu la alegerile locale.

În acelaşi timp, europarlamentarul liberal a precizat că nu a mai vorbit de mult timp cu fostul preşedinte.